Kry balans tussen perke, ekonomie | Netwerk24
Kry balans tussen perke, ekonomie
Deur Pienkes du Plessis, Somerset-Wes 09 April 2020 05:01
Daar is verdiende lof vir pres. Cyril Ramaphosa en kie se pogings om die koronavirus hok te slaan. Almal is ook begaan oor die miljoene wat nie werk toe kan gaan nie: huishulpe, tuinwerkers, klerke, kassiere, kantoormense, en dies meer.
Dis baie maklik vir politieke en ander kommentators by groot maatskappye wat verseker is van ’n salaris aan die einde van die maand, om pleitbede te lewer dat niewerkendes steeds hul lone moet ontvang. Ons is ook dankbaar dat daar werkgewers is wat dié niewerkendes geldelik ondersteun en steeds hul lone/salarisse betaal. My probleem is egter die werkgewers wat geen inkomste het nie waaruit hulle niewerkendes kan betaal. En daar is derduisende sulke werkgewers. Hulle wil, maar hulle kan nie.
Nou ons pleidooi aan die owerheid: Ons ondersteun die inperkings, maar asseblief, probeer om balans te vind en die ekonomie ook aan die gang te hou.
Kyk weer na die beperkings. Is alles werklik nodig om die virus te keer? Ons kan tog nie ’n maand van vandag af sit in ’n land met derduisende bankrot werkgewers wat op hul beurt sit met miljoene inkomstelose werknemers nie. Sonder werkgewers met inkomstes sterf almal, koronavirus of te nie.